ОБЩИНСКИ СЪВЕТ - КРУМОВГРАД
Н А Р Е Д Б А
ЗА УПРАВЛЕНИЕ НА ОТПАДЪЦИТЕ НА ТЕРИТОРИЯТА НА ОБЩИНА КРУМОВГРАД
(приета с Решение №456 от Протокол № 24/26.10.2017  г. на Общински съвет – Крумовград; изм. и доп. с  Решение № 290 от протокол № 15/26.03.2025 г.)
ГЛАВА ПЪРВА
ОБЩИ ПОЛОЖЕНИЯ
Чл.1. (1) Наредбата има за цел екологосъобразното третиране на отпадъците, предотвратяване или намаляване на вредното им въздействие върху човешкото здраве и околната среда. 
(2) Наредбата регламентира извършването на дейностите по изхвърляне, събиране, включително разделното, транспортиране, оползотворяване и обезвреждане на следните видове отпадъци на територията на община Крумовград: 

1. битови отпадъци, включително биоотпадъци; 

2. строителни отпадъци от домакинствата; 

3.опасни битови отпадъци - негодни за употреба батерии и акумулатори (НУБА),  както и други опасни отпадъци, образувани от физически лица и юридически лица. 

4. масово разпространени отпадъци – опаковки, излезли от употреба моторни превозни средства (ИУМПС), отработени моторни масла, излезли от употреба гуми (ИУГ), излязло от употреба електрическо и електронно оборудване (ИУЕЕО) и др.; 

5. отпадъци от черни и цветни метали (ОЧЦМ) с битов характер. 

Чл. 2. (1) Наредбата е задължителна, както за всички работещи на територията на общината и постоянно живущи, така и за всички временно пребиваващи в нея.

(2) Наредбата определя задълженията, отговорностите и взаимоотношенията между общината от една страна и от друга – на физически лица, юридически лица и на специализираните фирми и дружества, които по договорни отношения извършват дейностите, свързани с отпадъците по чл.1, ал.2.
ГЛАВА ВТОРА

РАЗДЕЛ I
ПРАВА И ЗАДЪЛЖЕНИЯ НА КМЕТА НА ОБЩИНАТА
Чл. 3. (1) Кметът на общината планира, организира и контролира дейностите по управление на отпадъците образувани на територията на община Крумовград, като: 

1. Разработва и изпълнява Програма за управление на отпадъците на територията на общината в съответствие с Националния план за управление на отпадъците и с изискванията на ЗУО и подзаконовите нормативни актове, като програмата е част от общинската програма за опазване на околната среда. 
2. Информация за изпълнение на програмата се предоставя на Общинския съвет от Кмета на Общината до 31 март на настоящата година за предходната календарна. 
(2) Кметът на общината осигурява условия, при които всеки притежател на битови отпадъци се обслужва от лица по чл. 35 от ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане.

Чл. 4. Кмета на община Крумовград отговаря за: 

1. осигуряване на съдове за събиране на битовите отпадъци; 

2. събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им; 

3. почистване на уличните платна, площадите, алеите, парковите и другите територии от населените места, предназначени за обществено ползване; 

4. избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци; 

5. организиране на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на община Крумовград; 

6. разделно събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло, като системата включва всички населени места с население по-голямо от 5000 жители; 

7. организира дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци; 

8. изпълнение на решенията по чл.26, ал.1 от ЗУО на общите събрания на регионалните сдружения по чл.24, ал. 1 и съдейства за създаване на центрове за повторна употреба, поправка и подготовка за повторна употреба; 

9. организирането на разделно събиране на опасните битови отпадъци извън обхвата на наредбите по чл.13, ал.1 от ЗУО и предаването им за оползотворяване и/или обезвреждане; 

10. разделното събиране и съхраняването на битови биоразградими отпадъци от домакинствата, в т.ч. определя местата за разполагане на необходимите елементи на системата за разделно събиране на биоотпадъците и предаването им за компостиране или анаеробно разграждане; 

11. осигуряването на площадки за безвъзмездно предаване на разделно събрани отпадъци от домакинствата на територията на общината, в т.ч. едрогабаритни отпадъци и други във всички населени места с население, по-голямо от 10 000 жители на територията на общината; 

12. почистването от отпадъци на общинските пътища и осигуряване на съдове за събране на отпадъците и транспортирането им до съоръжения за тяхното третиране; 

13. поддържа регистър на площадките за предаване на отпадъци от пластмаси, стъкло, хартия и картон на територията на община Крумовград; 

14. осигуряването на информация на обществеността по т.1 -13 чрез интернет страницата на общината, както и друг подходящ начин; 

15. предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването им; 

16. предлага за одобряване от ОбС на такси за заплащане на услугите, предоставяни от Общината, свързани с отпадъци;

Чл. 5. Кметът на община Крумовград организира изпълнението на задълженията си по чл.4 самостоятелно или чрез: 

(1) сключване на договори с Организации по оползотворяване на масово разпространени отпадъци, притежаващи разрешение по реда на ЗУО; 

(2) сключване на договори с други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на отпадъци от територията на община Крумовград, и/или комплексно разрешително, издадено по реда на глава седма, раздел II от Закона за опазване на околната среда; 

(3) С договорите по ал. 1 и ал.2 се урежда разделното събиране на отпадъци от домакинствата, административните, социалните и обществените сгради, заведенията за обществено хранене, търговските обекти и обектите за отдих, забавления и туризъм.
РАЗДЕЛ II
ПРАВА, ЗАДЪЛЖЕНИЯ И ОТГОВОРНОСТИ НА ФИЗИЧЕСКИТЕ И ЮРИДИЧЕСКИТЕ ЛИЦА И ЕДНОЛИЧНИТЕ ТЪРГОВЦИ – ПРИЧИНИТЕЛИ И/ИЛИ ПРИТЕЖАТЕЛИ НА ОТПАДЪЦИ НА ТЕРИТОРИЯТА НА ОБЩИНА КРУМОВГРАД
 

Чл.6. Физическите и юридическите лица и едноличните търговци имат право:

1.   да сигнализират Общинска администрация за нарушения на разпоредбите на Закона за управление на отпадъците, както и на настоящата наредба;

2.    да сигнализират на Общинска администрация за неизпълнение или некачествено изпълнение на задълженията на лицата, извършващи дейностите по събиране, транспортиране, оползотворяване, обезвреждане и третиране на отпадъците и поддържане на чистотата на териториите за обществено ползване на територията на Общината;

3.   да съдействат на контролните органи при констатиране на нарушенията;

4.  да правят предложения за подобряване на организацията и изпълнението на дейностите по събиране и транспортиране на отпадъците и поддържането на чистотата на териториите за обществено ползване на територията на Общината;
Чл.7. Задължения на физическите и юридическите лица и едноличните търговци са:

1. Да изхвърлят различните видове отпадъци само в определените за целта специализирани съдове, като ги опазват и не допускат разпиляване на отпадъците извън тях; 

2. Да опазват и поддържат чистотата на територията на недвижимите имоти или части от тях, на които са собственици, ползватели или наематели; 

3. Да почистват, в т.ч. и от сняг, и поддържат чистотата на съответните прилежащи терени към сградите, дворните места и др., в които живеят или стопанисват; 

4. Да спазват регламентирания със ЗУО, подзаконовите актове и настоящата наредба ред за третиране на всеки конкретен вид отпадъци; 

 Чл. 8. Отпадъците от хартия и картон, стъкло, пластмаси и метали, образувани от търговски обекти, производствени, стопански и административни сгради, задължително се събират разделно. /след въвеждане на системата/
 Чл.9. (1) Отговорност за спазване на разпоредбите на тази наредба носят физическите лица, едноличните търговци, юридическите лица и организации – притежатели на отпадъци, които са и причинители на отпадъци, както и лицата, в чието владение се намират те, включително:

1. ръководителите на юридически лица и организации;

2. собствениците, ползвателите и/или наемателите на жилищни сгради;

3. управителят на жилищни сгради;


(2) Когато причинителите на отпадъци са неизвестни, разходите по възстановяването на качествата на околната среда се поемат от лицата, в чието владеене се намират отпадъците.


(3) Всички разходи за възстановяване от замърсяванията на околната среда и за разкриване на действителния причинител се възстановяват от него.


(4) Ако физическите и юридическите лица не възстановят качествата на околната среда замърсена от тях с отпадъци, поради невъзможност да извършат това сами, общината организира извършването на тази дейност, като лицата заплащат стойността на цялата услуга по почистването.



Чл.10. (1) Фирмите и организациите, които образуват отпадъци различни от битовите, са длъжни да организират сами събирането и транспортирането им до инсталации за обезвреждане или на депо, в случай че депонирането им е разрешено.

(2) Предаването, приемането и транспортирането на отпадъците, образувани от лицата по ал.1 се извършват въз основа на сключен писмен договор с лица, притежаващи разрешение или регистрационен документ по чл.35 от ЗУО за съответната дейност и площадка за отпадъци със съответния код съгласно наредбата по чл.3 от ЗУО за класификация на отпадъците. 

Чл.11. Забранява се:
1. Изхвърлянето на отпадъци извън предназначените за целта съдове и места;

2. Смесването на различни фракции от оползотворими компоненти, както и смесването на оползотворими и неоползотворими компоненти в съдовете / местата/ за разделно събиране на отпадъци (след въвеждане на системата);

3. Изхвърляне на отпадъци от производствени и търговски обекти, заведения за обществено хранене, административни и жилищни сгради в уличните кошчета за смет;

4. Изхвърлянето на разделно събираеми отпадъци /хартия, картон, стъкло  и пластмаса/ от производствени и търговски обекти, заведения за обществено хранене, административни сгради и учреждения, училища и детски заведения  в контейнерите за битови отпадъци (при наличие на контейнери за разделно събиране);

5. Изхвърлянето на едрогабаритни отпадъци извън определените места ; 

6. Изхвърлянето в съдовете за битови отпадъци на строителни отпадъци, градински  и производствени отпадъци;
7. Изваждане на отпадъци от съдовете за битови отпадъци или от съдовете за разделно събиране на отпадъци (след въвеждане на системата), освен от лицата, на които е възложено тяхното обслужване;

8. Замърсяването на всички обществени места с хартии, опаковки, остатъци от цигари, стъкла, текстилни отпадъци, хранителни отпадъци, семки и други битови отпадъци;

9. Изхвърлянето в съдовете за отпадъци на отпадъци с потенциално висок екологичен  и здравен риск и отпадъци, които биха могли да доведат до увреждане на самите съдове, сметоизвозващата техника, в т.ч. / едрогабаритни, строителни, лесно запалими, взривоопасни, токсични и др./;

10.Паленето и изгарянето на отпадъци в съдовете за смет и изхвърлянето на незагасена жар;

11.Разместването на съдове за отпадъци без съответното разрешение от Общинска администрация;

12.Изхвърлянето на отпадъци от прозорците, терасите и балконите.
13.Паркирането на превозни средства по начин, който би попречил на събирането и извозването на отпадъците;

14.Поставянето на афиши, съобщения, реклами и др. върху съдове за отпадъци, както и изписването на знаци, символи и текстове по тях;

15.Поставянето на излезли от употреба батерии и акумулатори, гуми, отработени масла и отпадъчни нефтопродукти, електрическо и електронно оборудване в съдовете за битови отпадъци, както и неконтролираното освобождаване, изхвърляне и/или изливане  на електролит от негодните за употреба акумулатори;
16.Изхвърлянето на отработени масла и отпадъчни нефтопродукти в повърхностни и подземни води и канализационната система;

17.Съхраняването или изхвърлянето на отработени масла и отпадъчни нефтопродукти, водещи до замърсяване на почвата;

18.Миенето, гресирането и ремонтирането на моторни превозни средства на улиците, тротоарите, паркингите, площадите, зелените площи, междублоковите пространства, местата за отдих и край реки и водоеми;

19. Заемането на тротоарите и уличните платна с амбалаж, стоки или строителни материали, дърва или въглища за огрев извън необходимото технологично време за извършване на товаро-разтоварните работи. 

20. Изхвърлянето на земни маси, отпадъци от строителна и селскостопанска дейност, оборска тор, трупове на животни и птици в съдовете за битови отпадъци, около тях и на местата за обществено ползване, а също и край пътища, пътеки, граници между имоти,речни корита и дерета. 

21. Транспортиране на материали, продукция, стоки и отпадъци по републиканската и общинска пътна мрежа с транспортни средства, допускащи разпиляване и замърсяване на пътя. 

22. Предаването на отпадъци на лица, които не притежават съответното разрешение от ЗУО. 

РАЗДЕЛ III
ОРГАНИЗАЦИЯ НА ДЕЙНОСТТА ПО ПОДЪРЖАНЕ И ОПАЗВАНЕ НА ЧИСТОТАТА И ПО ТРЕТИРАНЕ НА БИТОВИ  ОТПАДЪЦИ
 
Чл. 12. (1) Събирането на битови отпадъци на територията на община Крумовград се извършва чрез контейнери тип „Бобър“,  кофи тип „Мева” 110 и 120 л.  и улични кошчета.
 (2) Съдовете за отпадъци се поддържат в добро техническо състояние и естетичен вид. 

 (3) Измиването и дезинфекцията на съдовете за битови отпадъци се извършва от работници към МД „Чистота” към общинска администрация при необходимост. 

(5) Събирането и транспортирането на битовите отпадъци се извършва от работници към МД „Чистота”  към общинска администрация Крумовград на основание регистрационен документ  издаден от РИОСВ- Хасково в изпълнение на чл.78, ал.10 във връзка с чл.35, ал.3 и 5 от Закона за управление на отпадъците.

Чл. 13. (1) Поддържането на чистотата на територията на община Крумовград, в т.ч. улична мрежа, площади, алеи, паркове, автогара и други места, предназначени за общественно ползване се извършва съгласно месечен график за извършване на дейностите, утвърдени от Кмета на община Крумовград.

Чл. 14. (1) Почистването (включително от сняг и лед) и поддържането на чистотата на дворовете и прилежащите терени към жилищните сгради е задължение на лицата, които ги обитават и/или стопанисват, организирани от Управителите на етажната собственост. 
(2) Почистването (включително от сняг и лед) и поддържането на чистотата на дворовете и прилежащите терени към административните и обществените сгради, териториите на промишлените предприятия, автогарата,  пазара и складовите бази е задължение на лицата, които ги стопанисват и/или експлоатират. 

(3) Почистването и поддържането на чистотата (в т.ч. осигуряване на съответни съдове за отпадъци) на парковете, градините и др. зелени площи (неразпределени като прилежащи терени) е задължение на ОбА-гр.Крумовград.
(4) Почистването и поддържането на чистотата на части от тротоари, площади, улични платна и др. терени – общинска собственост, ползвани за търговска дейност на открито, е задължение на ползвателите.

Чл. 15. Финансирането на дейностите по управление на отпадъците се осъществява в съответствие с разпоредбите на ЗУО и ЗМДТ. 

  
Чл.16. (1) За услугите по събиране, извозване, обезвреждане на битови отпадъци в депо или други съоръжения и поддържане чистотата на териториите за обществено ползване в община Крумовград, данъчно задължените лица заплащат „такса за битови отпадъци” по реда, определен от Закона за местните данъци и такси.

 (2) Границите на районите и видът на предлаганите услуги по ал. 1 в съответния район, както и честотата на сметоизвозване, се определят със заповед на Кмета на общината.
ГЛАВА ІII
ДЕЙНОСТИ ПО УПРАВЛЕНИЕ НА ОТПАДЪЦИТЕ
РАЗДЕЛ І
УПРАВЛЕНИЕ НА ОТПАДЪЦИ ОТ ОПАКОВКИ И ОТПАДЪЧНИ МАТЕРИАЛИ ОТ ХАРТИЯ И КАРТОН, ПЛАСТМАСА И СТЪКЛО

Чл. 17. (1) Кметът на община Крумовград организира дейностите по разделно събиране на масово разпространени отпадъци по смисъла на §1, т.7 от Допълнителните разпоредби на ЗУО, и оказва съдействие на организациите по оползотворяване на масово разпространени отпадъци, в т. ч. определя местата за разполагане на необходимите елементи на системите за раделно събиране и местата за предаване на масово разпространени отпадъци.

(2) Лицата, пускащи на пазара продукти, след употребата на които се образуват масоворазпространени отпадъци, отговарят за разделното им събиране и третиране и за постигане на съответните цели за разделно събиране, повторна употреба, рециклиране и/или оползотворяване, определени с наредбите по ЗУО.

Чл.18. Кметът на общината организира изпълнението на задълженията си за участие в системите за разделно събиране на масоворазпространени отпадъци и отпадъчни материали от хартия и картон, пластмаси и стъкло, като сключва договори при условия и ред, определен с решение на общинския съвет, със:
1. Организации по оползотворяване на отпадъци от опаковки, притежаващи разрешение, издадено по реда на глава пета, раздел ІІІ от ЗУО; 

2. С други лица, притежаващи разрешение или регистрационен документ, издаден по реда на глава пета, раздели І и ІІ от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на Община Крумовград, и/или комплексно разрешително, издадено по реда на глава седма, раздел ІІ от ЗООС, в случай на писмен отказ от всички Организации по оползотворяване на отпадъци от опаковки. 

Чл. 19. Лицата по чл.18 се задължават: 

(1) да предоставят информация на кмета на общината относно събраните от контейнерите за разделно събиране на отпадъци от опаковки и отпадъчните материали, отсортирано и предадено количество на краен преработвател в срок до 10-то число на месеца за предходния; 

(2) да събират и транспортират разделно събраните отпадъци по начин, който не допуска тяхното смесване, което би довело до затрудняване на последващото им сортиране по материали преди предаване на краен преработвател; 

(3) да притежават необходимия ресурс за осигуряване на ефективно действаща система за разделно събиране на отпадъци от хартия и картон, пластмаси, метали и стъкло; 

Чл. 20. Системата за  разделното събиране на отпадъчни материали от хартия и картон, пластмаси и стъкло  се използва  само от домакинствата на територията на община Крумовград. 

Чл.21.Собствениците или ползвателите на търговски обекти, производствени и административни сгради, СУ, ДГ и др. са длъжни да събират разделно оползотворимите отпадъци от опаковки от хартия и картон, метали, пластмаси и стъкло (след въвеждане на системата).
Чл. 22. Лицата по чл.21 предават разделно събраните отпадъци: 

(1) на организация по оползотворяване, която има изградена система за разделно събиране на отпадъци от опаковки на територията на община Крумовград; 

(2) на лица, притежаващи разрешение, комплексно разрешително или регистрационен документ по чл.35 от ЗУО; 

РАЗДЕЛ II
УПРАВЛЕНИЕ НА БИООТПАДЪЦИ
Чл. 23. (1) Биоотпадъците от поддържане на обществени площи, паркове и градини се събират разделно. 

(2) Биоотпадъците от зелените площи към търговски обекти, производствени и административни сгради се събират разделно. 

(3) Биоотпадъците по ал. 1 и ал.2, както и отпадъците от зелените площи към търговски обекти, производствени и административни сгради се третират чрез компостиране или анаеробно разграждане, по начин, който осигурява висока степен на защита на околната среда. 

(4) Дейностите по ал. 1 и 2 се извършват при спазване на изискванията на ЗУО, на наредбата по чл. 43, ал. 5  от ЗУО и разпоредбите на настоящата наредба. 

(5) Биоотпадъците от домакинствата на територията на общината се събират разделно. 

(6) Администрацията на община Крумовград осигурява подходящи съдове (компостери за домашно компостиране) за събиране на отпадъците по ал.5.
 РАЗДЕЛ III
УПРАВЛЕНИЕ НА СТРОИТЕЛНИ ОТПАДЪЦИ

 

Чл.24. (1) Строителството, разрушаването на законни сгради и съоръжения и доброволното премахване на незаконни строежи или на негодни за ползване или застрашаващи сигурността строежи се извършва по начин, осигуряващ последващото оползотворяване, в т.ч. рециклиране на образуваните строителни отпадъци в съответствие с изискванията на наредба на Министерския съвет по чл. 43, ал. 4 от ЗУО. 

(2) При строителство, разрушаване на законни строежи и доброволно премахване на незаконни строежи или на негодни за ползване или застрашаващи сигурността строежи, възложителят носи отговорност за изпълнението на целите, свързани с подготовка за повторна употреба, рециклиране и друго оползотворяване на материали от строителни отпадъци. 

 (3) Принудителното премахване на незаконни строежи или на негодни за ползване или застрашаващи сигурността строежи се извършва от собственика или изпълнителя на разрушаването, селективно по материали, след одобряване на план за управление на отпадъци от строителство и разрушаване по чл. 11 от ЗУО, което се вписва като задължително условие в договорите за възлагане на премахването. 

(4) Разходите за извършване на дейностите по транспортиране и третиране на строителни отпадъци, получени в резултат на принудителното премахване на строеж, са за сметка на извършителя на незаконния строеж или на собственика на сградата или съоръжението. 

(5) Възложителят на обществени поръчки за проектиране и изпълнение на строежи, с изключение на премахване на строежи, включва в условията за избор на изпълнител и в договорите за възлагане задължения към изпълнителите за влагане на рециклирани строителни материали, съгласно изискванията на наредбата по чл. 43, ал. 4 от ЗУО. 

Чл.25. (1) Управлението на строителните отпадъци по време на строителство и от премахването на строежите се извършва по реда, определен с Наредбата за управление на строителните отпадъци и за влагане на рециклираните стрителни материали, приета с Постановление на МС №277/05.11.2012г.
(2) При извършване на строително-монтажни работи (СМР) и премахване на строежи  строителните отпадъци задължително се разделят по вид и се предават за последващо материално оползотворяване.
(3) Строителните отпадъци по ал.2 се събират, съхраняват, транспортират и подготвят за оползотворяване разделно.

(4) Строителните отпадъци по ал.2 се подготвят за оползотворяване и се рециклират на площадките, на които се извършват тези дейности.

 Чл.26. Извършването на дейностите по събиране и транспортиране на строителните отпадъци (вкл. строителните отпадъци от вътрешни преустройства и текущи ремонти на сгради и съоръжения) е задължение на собственика или инвеститора, от която са формирани. 

Чл.27. Третирането и транспортирането на отпадъците от строителни площадки и от премахването на строежите се извършват от възложителя на строежа или от собственика на строителните отпадъци или от друго лице, отговарящо на изискванията по чл. 35 от ЗУО, въз основа на писмен договор.

 Чл.28. Отговорното лице за изпълнение на строежи, разрушаване на законни сгради и съоръжения, премахване на незаконни строежи или на негодни за ползване, или застрашаващи сигурността строежи е длъжно: 

1. да ограничи с ограда определената строителна площадка, преди да е започнала каквато и да било дейност на нея (не се отнася за линейните обекти на техническата инфраструктура); 

2. да не допуска по време на строителството и дейностите по третиране и транспортиране на СО замърсяване на околната среда с прахови частици;

3. да не допуска замърсяване по какъвто и да е начин (от камиони и друга техника, от работещите на строителната площадка и др.) на улиците, тротоарите, зелените площи и другите територии за обществено ползване, и на съседните имоти при транспортиране на строителни материали, СО и излишни земни маси, и извършване на строителни, изкопни и ремонтни работи; 

4. да съхранява отпадъците на територията на обекта до момента на тяхното транспортиране;

Чл.29. Дейностите по събиране, в т. ч. съхраняване, както и по материално оползотворяване на СО се извършват на следните площадки:

1. строителната площадка; 

2. площадката, на която се извършва премахването;

3. специализирани площадки за събиране, рециклиране, подготовка за оползотворяване, подготовка за повторна употреба и/или подготовка за обезвреждане на СО.
Чл.30. Лицата, при чиято дейност се образуват СО, прилагат следния йерархичен ред за третиране на отпадъците:

1. предотвратяване;

2. подготовка за повторна употреба;

3. рециклиране на СО, които не могат да бъдат повторно употребени;

4. оползотворяване в обратни насипи; 

5. оползотворяване за получаване на енергия от СО, които не могат да бъдат рециклирани и/или материално оползотворени;

6. обезвреждане на СО, които не могат да бъдат повторно употребени, оползотворени и/или рециклирани по начините, упоменати в т. 1 - 5.

Чл.31.(1) Възложителят на строителни и монтажни работи по смисъла на § 5, т. 40 от допълнителните разпоредби на Закона за устройство на територията, с изключение на текущи ремонти, и възложителят на премахване на строежи отговарят за изготвянето на план за управление на строителни отпадъци в случаите, определени с наредбата по чл. 43, ал. 4. Планът се изготвя от правоспособен проектант по смисъла на чл. 162, ал. 1 от Закона за устройство на територията.

(2) Плановете за управление на строителни отпадъци се одобряват от кмета на общината или оправомощено от него длъжностно лице по искане на възложителя на строежа след влизането в сила на разрешението за строеж и преди откриването на строителната площадка и/или преди започването на дейностите по изграждане или премахване на обект по ал. 1.

(3) Компетентният орган по ал. 2 може да изисква предоставяне на допълнителна информация или отстраняване на нередовности в случай на несъответствие с изисквания на наредбата по чл. 43, ал. 4 от ЗУО, като изпраща мотивирано становище до заявителя не по-късно от 14 дни от получаването на плана.

(4) Кметът на общината одобрява плана за управление на строителни отпадъци или мотивирано отказва одобряването му в 14-дневен срок от получаването на плана или от отстраняването на нередовностите и/или предоставянето на допълнителната информация.

(5) За строежи, разположени на територията на повече от една община, плановете по ал. 1 се одобряват от кметовете на съответните общини или от оправомощени от тях длъжностни лица за частта от строежа, която се изпълнява в териториалния обхват на съответната община.

(6) Отказът за одобрение на плана може да бъде обжалван по реда на Административнопроцесуалния кодекс.

(7) Одобрението на плана за управление на строителни отпадъци включва проверка на съответствието с целите за рециклиране и оползотворяване на строителни отпадъци.

(8) Изпълнението на плана за управление на строителни отпадъци и състоянието на обектите се установяват:

1. за строежите, за които се упражнява строителен надзор - с окончателния доклад по чл. 168, ал. 6 от Закона за устройство на територията на лицето, упражняващо строителен надзор, в който се описва изпълнението на целите за оползотворяване и рециклиране на строителни отпадъци и целите за влагане на рециклирани строителни материали при изпълнението на проекта, като се прилагат и копия на първични счетоводни документи, доказващи предаването на отпадъците на лица, притежаващи разрешение или регистрационен документ за извършване на дейности с отпадъци;

2. за строежите, за които не се упражнява строителен надзор - с отчет до кмета на общината по образец съгласно наредбата по чл. 43, ал. 4 от ЗУО, в който се описва изпълнението на целите за оползотворяване и рециклиране на строителни отпадъци и целите за влагане на рециклирани строителни материали при реализацията на проекта, като се прилагат и копия на първични счетоводни документи, доказващи предаването на отпадъците на лица, притежаващи разрешение или регистрационен документ за извършване на дейности с отпадъци.

(9) Документите по ал.8 се представят на органа по ал. 2, както и на директора на РИОСВ - Хасково, на чиято територия се извършват строително-монтажните работи или разрушаването.

(10) Забранява се въвеждането в експлоатация на строежи, за които не са изпълнени изискванията по ал. 9.

(11) Контролът за изпълнението на плана за управление на строителните отпадъци се извършва по ред, определен с наредбата по чл. 43, ал. 4 от ЗУО.

РАЗДЕЛ IV
УПРАВЛЕНИЕ НА ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ /ИУЕЕО/
Чл.32. За разделното събиране, съхраняването, транспортирането, оползотворяването и обезвреждането на излязло от употреба електрическо и електронно оборудване (ИУЕЕО) се прилагат разпоредбите на Наредбата за излязло от употреба електрическо и електронно оборудване, Обн. ДВ. бр.100 от 19 Ноември 2013г.
Чл.33. (1) Кметът на общината:

1. оказва съдействие на организациите по оползотворяване и на лицата, които изпълняват задълженията си индивидуално, в т. ч. определя местата за разполагане на необходимите елементи на системите за разделно събиране и местата за предаване на ИУЕЕО;

2. организира изпълнението на задълженията си за участие в системите за разделно събиране на ИУЕЕО по чл. 19, ал. 3, т. 7 ЗУО, като сключва договори със:

а) организации по оползотворяване на ИУЕЕО, и/или

б) лица, които изпълняват задълженията си индивидуално, и/или

в) други лица, притежаващи документ по чл. 35 ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община.
(2) Договорите с лицата по ал. 1, т. 2 трябва да съдържат:

1. изисквания към системата за разделно събиране на ИУЕЕО от домакинствата, в т.ч. обслужвано население, вид, брой и разположение на съдовете и площадките за разделно събиране на ИУЕЕО, честота на обслужване;

2. задълженията за контрол по спазване на изискванията за разделно събиране на територията на съответната община;

3. задълженията и начина за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността;

4. задължение за предоставяне на кмета на общината най-малко веднъж годишно на информация за събраното ИУЕЕО на територията на общината.

Чл.34. За събиране на ИУЕЕО от бита кметът на общината изготвя и утвърждава съвместно с лицата по чл.33 график за събиране на ИУЕЕО, образувано в бита, който следва да съдържа най-малко две дати годишно. Графикът се обявява на интернет страницата на Общината.
Чл.35. За населението на община Крумовград като място за безвъзмездно предаване / без заплащане и за двете страни/ на ИУЕЕО  за временно съхранение ще бъде отреден склад в гр. Крумовград.

Чл. 36. (1) Дистрибуторите и лицата, които извършват продажба на ЕЕО на крайните потребители, са задължени: 

1. да приемат без заплащане от страна на крайните потребители ИУЕЕО, образувано в бита, в същото количество, от сходен вид и изпълняващо същите функции, както и закупеното от потребителя; 

2. да поставят съдове за събиране на ИУЕЕО, образувано в бита, на територията на обекта, където извършват продажбата. 

(2) Дистрибуторите и лицата, които извършват продажба на ЕЕО на крайните потребители с търговска площ, по-голяма или равна на 400 m2, определена за ЕЕО, в търговския обект или на входа на обекта са длъжни да приемат без заплащане много малки по размер ИУЕЕО (при които нито един външен размер не надвишава 25 cm), без крайните потребители да са задължени да закупуват ЕЕО от подобен вид. 

(3) Приемането на ИУЕЕО по ал. 1, т. 1 и ал. 2 да се извършва в цялата продължителност на работното време на обекта. 

(4) Лицата по ал. 1 и 2 могат да откажат да приемат ИУЕЕО, което: 

1. поради наличие на замърсяване представлява риск за човешкото здраве и безопасността на лицата, които работят с него; 

2. оборудване, което не съдържа своите основни компоненти; 

3. съдържа отпадъци, които не са част от ИУЕЕО. 

Чл.37. Осигуряването на съдовете за събиране на ИУЕЕО по чл. 36, ал. 1 и 2 и предаването на събраните количества ИУЕЕО на лица притежаващи разрешение по ЗУО е безплатно за дистрибуторите и за лицата, които извършват продажба на ЕЕО на крайните потребители, и се финансира от организациите по оползотворяване на ИУЕЕО и от лицата, които пускат на пазара ЕЕО и изпълняват задълженията си индивидуално.
Чл.38. (1) Излязло от употреба ЕЕО, образувано извън бита, се събира разделно на мястото на образуване.

(2) Притежателите на ИУЕЕО, образувано извън бита и маркирано съгласно чл. 7 от Наредбата за ИУЕЕО, са длъжни да организират предварителното му съхраняване на мястото на образуване и да уведомят лицето, което го е пуснало на пазара и го е маркирало, за наличните количества ИУЕЕО с цел изпълнение на задълженията му.
(3) Лицата, които пускат на пазара ЕЕО, предназначено за употреба извън бита и маркирано съгласно чл.7 от Наредбата за ИУЕЕО, са длъжни да приемат ИУЕЕО след уведомяването им по ал. 2 и да осигурят финансирането за неговото разделно събиране, транспортиране, съхраняване, предварително третиране, рециклиране и оползотворяване.

(4) Притежателите на ИУЕЕО, образувано извън бита, което не е маркирано съгласно чл.7 от Наредбата за ИУЕЕО, освен в случаите на замяна на оборудването, са длъжни да организират за своя сметка предварителното му съхраняване на мястото на образуване и предаването на цялото количество ИУЕЕО, образувано извън бита, за предварително третиране, рециклиране, оползотворяване и/или обезвреждане.

РАЗДЕЛ V
УПРАВЛЕНИЕ НА НЕГОДНИ ЗА УПОТРЕБА БАТЕРИИ И АКУМУЛАТОРИ /НУБА/

Чл.39. За разделното събиране, транспортиране, съхраняване, рециклиране, оползотворяване и/или обезвреждане на негодни за употреба батерии и акумулатори  (НУБА) се прилагат разпоредбите на Наредбата за батерии и акумулатори и за негодни за употреба батерии и акумулатори, обн. ДВ. бр.2 от 8 Януари 2013г.
Чл. 40. (1) Кметът на общината:

1. организира дейностите по разделно събиране на портативни и автомобилни НУБА и/или оказва съдействие на организациите за оползотворяване на НУБА, в т.ч. определя местата за разполагане на необходимите елементи на системите за разделно събиране и местата за предаване на портативни и автомобилни НУБА; 

2. организира изпълнението на задълженията си за участие в системите за разделно събиране на портативни и автомобилни НУБА по чл. 19, ал. 3, т. 7 ЗУО, като сключва договори със:

а) организации по оползотворяване на НУБА, притежаващи разрешение, издадено по реда на глава пета, раздел III от ЗУО, и/или

б) други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на НУБА на територията на община Крумовград и/или комплексно разрешително, издадено по реда на глава седма, раздел II от ЗООС.

 (2) С договорите по ал. 1, т. 2 се определят най-малко:

1. изискванията към системата за разделно събиране на портативни и автомобилни НУБА от домакинствата, в т.ч. обслужвано население, брой и разположение на съдовете и площадките за разделно събиране на отпадъците, честота на обслужване;

2. задълженията за контрол по спазване на изискванията за разделно събиране на портативни и автомобилни НУБА на територията на съответната община;

3. задълженията и начинът за предоставяне на информация на гражданите на съответната община по прилагане на системата за разделно събиране на портативни и автомобилни НУБА, провеждане на образователни и информационни кампании и работа с обществеността;

4. задължение за предоставяне в определен срок най-малко веднъж годишно на информация за разделно събраните портативни и автомобилни НУБА на територията на общината.
Чл.41. (1) При определянето на броя и разположението на местата за поставяне на съдовете за събиране на портативни НУБА се отчита броят на жителите в общината, като се осигурява най-малко едно място за поставяне на съдове - на 1000 жители.

(2) При определянето на броя и разположението на местата за поставяне на съдовете за събиране на автомобилни НУБА се отчита броят на жителите в общината, като се осигурява най-малко едно място за поставяне на съдове - на 5000 жители.

Чл.42. Местата за разполагане на съдовете за събиране на портативни и/или автомобилни НУБА по чл. 41 включват и местата за продажба на батерии и акумулатори.

Чл.43. (1) Лицата, които извършват продажба на портативни и/или автомобилни батерии и акумулатори на крайните потребители, са задължени:

1. да приемат без заплащане от страна на крайните потребители портативни и/или автомобилни НУБА от същия вид, който продават, през цялата продължителност на работното време на обекта;

2. да поставят съдове за разделно събиране на портативни и/или автомобилни НУБА на територията на обекта, където извършват продажбата;

3. да поставят на видно място в търговските обекти табели, съдържащи информация за възможностите и начина за обратно приемане в търговския обект на НУБА; при продажба на автомобилни батерии и акумулатори табелите трябва да съдържат и информация, че НУБА се събират задължително с електролит.

(2) Дейностите по ал. 1, т. 1 и 2 се извършват въз основа на сключен договор с организация по оползотворяване на НУБА или с лица, които пускат на пазара портативни и/или автомобилни батерии и акумулатори и изпълняват задълженията си индивидуално, и/или с лица притежаващи разрешение по ЗУО.

(3) С договорите по ал. 2 се гарантира, че портативни и/или автомобилни НУБА ще бъдат предадени за рециклиране на лица притежаващи разрешение по ЗУО.
Чл.44. Системите за разделно събиране на НУБА не трябва да възпрепятстват функционирането на съществуващите системи за събиране на битови отпадъци и за разделно събиране на други масово разпространени отпадъци. 

Чл.45. Забранява се: 

(1) изхвърлянето на НУБА в съдовете за битови отпадъци; 

(2) нерегламентираното изхвърляне и/или изливане на електролит от НУБА; 

(3) депонирането и/или изгарянето на портативни НУБА, съдържащи живак, кадмий или олово; 

(4) депонирането и/или изгарянето на НУБА, както и на части или материали от тях, които могат да бъдат рециклирани и/или оползотворени по друг начин.

Чл.46. Крайните потребители могат да върнат портативни и/или автомобилни НУБА на територия на търговски обект, в който се предлагат батерии и акумулатори от същия вид, без да закупуват нови.

РАЗДЕЛ VІ
УПРАВЛЕНИЕ НА ОТРАБОТЕНИ МАСЛА И ОТПАДЪЧНИ НЕФТОПРОДУКТИ
Чл.47. За разделното събиране, съхраняване, траспортиране, оползотворяване и обезвреждане на отработени масла и отпадъчни нефтопродукти се прилагат разпоредбите на Наредба за отработените масла и отпадъчните нефтопродукти, Обн. ДВ. бр.2 от 8 Януари 2013г.
Чл.48. (1) Кметът на общината:

1. определя местата за смяна на отработени моторни масла на територията на общината, без да възпрепятства дейността на лицата, сключили договор с организация по оползотворяване, и/или на лицата, които изпълняват задълженията си индивидуално, и информира обществеността за местоположението им и за условията за приемане на отработените масла;

2. съдейства за извършване на дейностите по събиране и съхраняване на излезли от употреба масла и предаването им за оползотворяване или обезвреждане.

(2) Кметът на общината извършва дейностите по ал. 1 в следните случаи:

1. по т. 1 - когато местата за смяна на отработени моторни масла са разположени върху общински имот, и

2. по т. 2 - когато има сключен договор за извършване на дейностите по събиране на отработени масла и предаването им на инсталации за оползотворяване и/или обезвреждане със:

а) организация по оползотворяване на отработени масла; 

б) лица, които пускат на пазара масла и изпълняват задълженията си индивидуално; 

в) други лица, притежаващи разрешение или регистрационен документ, издаден по реда на глава пета, раздели I и II ЗУО, за извършване на дейности по събиране, транспортиране, регенериране и/или оползотворяване на отработени масла, и/или комплексно разрешително, издадено по реда на глава седма, раздел II от ЗООС.
Чл.49. Лицата, извършващи дейности по събиране и транспортиране на отработени масла и отпадъчни нефтопродукти, трябва да притежават регистрационен документ, издаден по реда наЗУО.
Чл.50. Лицата, при чиято дейност се образуват отработени масла и/или отпадъчни нефтопродукти, както и притежателите на отработени масла и отпадъчни нефтопродукти ги предават за оползотворяване и/или обезвреждане на лицата по чл. 49 въз основа на писмен договор или ги оползотворяват, и/или обезвреждат в собствени съоръжения в съответствие с разпоредбите на ЗУО и подзаконовите нормативни актове по прилагането му.

Чл.51. Отработените масла и отпадъчните нефтопродукти се събират и съхраняват разделно по видове с кодове и наименования съгласно наредбата по чл. 3, ал. 1 ЗУО или по начин, който позволява тяхното регенериране, оползотворяване и/или обезвреждане.

Чл.52. Събирането и/или съхраняването на отработени масла и/или отпадъчни нефтопродукти се извършва:

1. в места за смяна на отработени масла;

2. на площадки за предварително съхраняване по смисъла на § 1, т. 27 от допълнителните разпоредби на ЗУО - в резултат на експлоатацията на техника и оборудване;

3. в събирателни пунктове, обособени самостоятелно или като част от площадките, на които са разположени съоръжения и инсталации за оползотворяване и/или обезвреждане на отработени масла и отпадъчни нефтопродукти.

Чл.53. (1) Местата за смяна на отработени масла, площадките за предварително съхраняване и събирателните пунктове за отработени масла и отпадъчни нефтопродукти, както и обособените части от площадки, на които се извършват дейности с отработени масла и/или отпадъчни нефтопродукти, трябва да отговарят на следните изисквания:

1. да бъдат бетонирани и/или покрити с друг маслоустойчив материал;

2. да бъдат оборудвани с приемателни резервоари и/или съдове за събиране и съхраняване;

3. да бъдат оборудвани с устройства за безаварийно изпомпване и/или източване на отработените масла и отпадъчните нефтопродукти;

4. да разполагат с налични количества сорбенти (пръст, пясък и др.), използвани за ограничаване на евентуални разливи;

5. да са оборудвани със съоръжения за отстраняване на отработените масла и отпадъчните нефтопродукти от формираните отпадъчни води.

(2) Местата за смяна на отработени масла, площадките за предварително съхраняване и събирателните пунктове за отработени масла и отпадъчни нефтопродукти се проектират, изграждат, преустройват, реконструират и модернизират съгласно Наредба № Iз-1971 от 2009 г. за строително-техническите правила и норми за осигуряване на безопасност при пожар.

Чл.54. Приемателните резервоари и съдове за събиране, включително за разделно събиране и съхраняване на отработени масла и отпадъчни нефтопродукти, трябва да отговарят на следните изисквания:

1. да са изработени от материали, които не взаимодействат с отработените масла и отпадъчните нефтопродукти;

2. да са плътно затворени извън времето на извършване на манипулации;

3. да са маркирани с надпис "Отработени масла" или "Отпадъчни нефтопродукти", както и с надпис, съдържащ кода и наименованието на отпадъка, съгласно наредбата по чл. 3, ал. 1 ЗУО;

4. да са осигурени със съоръжения против разливане съгласно Наредба № Iз-1971 от 2009 г. за строително-техническите правила и норми за осигуряване на безопасност при пожар.

РАЗДЕЛ VІІ
УПРАВЛЕНИЕ НА
ИЗЛЕЗЛИ ОТ УПОТРЕБА ГУМИ / ИУГ/
Чл.55. За разделното събиране, траспортиране, съхраняване,оползотворяване или обезвреждане на излезли от употреба гуми се прилагат разпоредбите на Наредба за изискванията за третиране на излезли от употреба гуми, Обн. ДВ. бр.73 от 25 септември 2012г.
Чл. 56. (1) Кметът на общината:

1. определя местата за събиране на ИУГ на територията на общината, без да възпрепятства дейността на лицата, сключили договор с организация по оползотворяване, и/или на лицата, изпълняващи задълженията си индивидуално, и информира обществеността за местоположението им и за условията за приемане на ИУГ;

2. съдейства за извършване на дейностите по събиране и съхраняване на ИУГ и предаването им за оползотворяване или обезвреждане.

(2) Кметът на общината извършва дейностите по ал. 1 в следните случаи:

1. по т. 1 - когато местата за събиране на ИУГ са разположени върху общински имот, и

2. по т. 2 - когато има сключен договор за извършване на дейностите по събиране и съхраняване на ИУГ и предаването им за оползотворяване или обезвреждане със:

а) организация по оползотворяване на ИУГ;

б) лицата, които пускат на пазара гуми, които изпълняват задълженията си по наредбата индивидуално. 

(3) За извършване на дейностите по ал. 1, т. 2 кметът на общината сключва договори с лицата притежаващи разрешение по ЗУО.
Чл.57. Забранява се:

1. изоставянето, нерегламентираното изхвърляне или друга форма на неконтролирано обезвреждане на ИУГ;

2. изгарянето на ИУГ с изключение на случаите, в които лицата притежават съответното разрешение по чл. 35 от Закона за управление на отпадъците (ЗУО);

3. депонирането на цели и нарязани ИУГ с изключение на велосипедни гуми и гуми с външен диаметър, по-голям от 1400 мм;

4. предаването на ИУГ за третиране и транспортиране на лица, които не отговарят на условията по ЗУО.
Чл.58. (1) За изпълнение на задълженията си лицата, които пускат на пазара гуми, са длъжни да осигурят възможност за приемане на ИУГ от крайните потребители в местата на продажбата и на смяната им..

(2) Информация до крайните потребители относно възможността по ал. 1 се осигурява чрез обява на интернет страницата или на видно място в обекта от лицата, извършващи продажба и смяна на гуми.

(3) За предаването на ИУГ крайните потребители не дължат заплащане.

(4) Лицата, извършващи продажба и/или смяна на гуми, в т.ч. мобилните сервизи за гуми, сключват договор с организация по оползотворяване на ИУГ, с лица, които пускат на пазара гуми, и изпълняват задълженията си индивидуално и/или с лица по притежаващи съответния документ по ЗУО.

(5) Лицата по ал. 4, в т.ч. мобилните сервизи за гуми, са длъжни да осигурят възможност за приемане на ИУГ от крайните потребители в местата на продажба и смяна на гумите. 

(6) С договорите по ал. 4 се гарантира предаването на ИУГ на лица по притежаващи съответния документ по ЗУО за оползотворяване.

(7) Лицата, при чиято дейност се образуват ИУГ, отговарят за цялостното оползотворяване или обезвреждане на ИУГ.

(8) Отговорността по ал. 7 се носи и от лицата, на които ИУГ са предадени за събиране, съхраняване или транспортиране.

(9) Лицата по ал. 7 и 8 се освобождават от отговорност след предаването на ИУГ на лице, което притежава документ по чл. 35 ЗУО за оползотворяване или обезвреждане на ИУГ.

РАЗДЕЛ VІІІ
УПРАВЛЕНИЕ НА ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА
Чл.59. Изискванията за събирането, транспортирането и третирането на излезлите от употреба моторни превозни средства (ИУМПС) са съгласно Наредбата за излезлите от употреба моторни превозни средства, Обн. ДВ. бр.7 от 25 Януари 2013г.
Чл.60. (1) Кметът на общината определя местата за разполагане на необходимите елементи на системите за разделно събиране (за предаване на ИУМПС) на територията на общината. 
(2) Кметът на общината извършва дейностите по ал.1, като сключва договор със: 
1. организация по оползотворяване на ИУМПС; 

2. лица, които изпълняват задълженията си индивидуално. 

Чл.61. Собствениците на ИУМПС: 

(1) са длъжни да ги предават на площадки за събиране и съхраняване или в центрове за разкомплектоване; 

(2) Забранява се:

1. предаването на ИУМПС или на отпадъци от МПС по начини, различни от предвидените в наредбата;

2. предаването на ИУМПС на лица, които не притежават разрешение, издадено по реда на ЗУО.

 (3) с прекратена регистрация, съгласно Наредба № I-45 от 2000 г. за регистрацията, отчета, пускането в движение и спирането от движение на моторните превозни средства и на ремаркетата, теглени от тях (ДВ,бр. 31 от 2000 г.), са длъжни да ги предават на площадки за събиране и временно съхраняване или в центрове за разкомплектоване. 

(4) могат да ги съхраняват на поземлени имоти – тяхна собственост или на съсобствени имоти до предаването им на местата по ал.1. 

Чл.62. (1) Операторът на центъра за разкомплектоване и/или операторът на площадка за събиране и съхраняване издава за всяко прието ИУМПС удостоверение за разкомплектоването му по чл.19, ал.1 и ал.2 от Наредба за излезлите от употреба моторни превозни средства. 

(2) Удостоверението по ал.1 е условие за прекратяване на регистрацията съгласно Наредба № I-45 от 2000 г. за регистрацията и отчета на МПС и ремаркетата, теглени от тях. 

(3) Собственикът на ИУМПС представя удостоверението по ал. 1 като неразделна част от документите за прекратяване на регистрация по реда на Наредба № I-45 от 2000 г.
(4) Собственикът на излязлото от употреба МПС не дължи такси за издаването на удостоверението по ал. 1. 

Чл.63. (1) Кметът на общината назначава със заповед комисия, която да: 

 (2) предприема действия за установяване на местоположението на ИУМПС и техните собственици. 
(3) при установяване наличие на ИУМПС, комисията съставят констативен протокол за състоянието на МПС в 3 (три) екземпляра съгласно образец – приложение №1,  който се подписва от членовете на комисията. При поискване екземпляр от протокола се предоставя на собственика на ИУМПС или на упълномощено от него лице

(4) на установените ИУМПС се издава предписание към собствениците за преместване на ИУМПС – по образец – приложение №2, паркирани по тротоарите, улиците, площадките, откритите обществени паркинги, зелените площи или други терени държавна или общинска собственост.  От момента на получаване на предписанието за преместване започва да тече едномесечен срок за доброволно преместване на ИУМПС. В случай, че собственикът не може да бъде установен, или намерен по надлежния ред, вкл. и когато ИУМПС е без регистрационни табели и не може да бъде установен номер на рама или друг, идентифициращ собственика признак, върху ИУМПС се залепва предписанието на видно място. В този случай едномесечния срок за доброволно преместване започва да тече от момента на поставяне на предписанието.
(5) Срокът за преместване започва да тече от деня, следващ посочената на предписанието дата на поставяне и изтича в 24:00 часа на последния ден от едномесечния срок за доброволно преместване на ИУМПС. 

(6) В случай, че в срока по ал.4 собственикът не е изпълнил предписанието за преместване, комисията по ал.1 съставя акт за установяване на административно нарушение и ИУМПС се премества принудително на площадка за временно съхранение или в център за разкомплектоване на ИУМПС от Организацията по оползотворяване на ИУМПС, с която общината има подписан договор и/или неин подизпълнител, за което действие се изготвя протокол съгласно приложение №3 от Наредбата.
(7) Преместването на ИУМПС на друго място общинска или държавна собственост  не спира изпълнението на предписанието по ал.4; 

(8) Когато собственикът на ИУМПС е неизвестен или макар и известен не може да бъде уведомен поради трайно отсъствие от страната или поради други обективни причини, към констативния протокол по ал.3 се прилага служебна записка и/или други документи, удостоверяващи извършените действия и констатации по издирването на собственика.

Чл.64. (1) Когато собственикът на ИУМПС изпълни предписанието по чл.63, ал.4, като го предаде на площадката за временно съхранение или в център за разкомплектоване, той представя в общинска администрация копие от удостоверението за разкомплектоване, издадено по реда на Наредбата за излезлите от употреба МПС, в 14-дневен срок от издаването му.
(2) Когато собственикът на ИУМПС изпълни предписанието по чл.63, ал.4, като го премести в собствен имот, в 14-дневен срок от преместването му подава в общинска администрация декларация по образец – Приложение №4, в която се посочва административния адрес или номера на поземления имот и данните за ИУМПС.
Чл.65. (1) Лицата, притежаващи разрешително по чл.35 от ЗУО за извършване на дейности по събиране, транспортиране, временно съхраняване и разкомплектоване на ИУМПС и сключили договор с кмета на общината са длъжни да: 

1. Приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС.

2. 2. Водят регистър за приетите автомобили.

3. Предават за разкомплектоване ИУМПС не по-рано от 3 месеца от датата на приемането му за временно съхранение.

4. Освободят ИУМПС в срок до 3 работни дни в случаите, когато собственикът е поискал връщането на ИУМПС преди изтичането на срока по т.3 и е заплатил разходите по принудителното му преместване и временно съхранение.

 (2) В случаите, в които собственик не потърси автомобила си, то ИУМПС се предава за разкомплектоване. 

Чл.66. Забранява се: 

(1) предаването на ИУМПС или на отпадъци от МПС по начини, различни от предвидените в наредбата;

(2) предаването на ИУМПС на лица, които не притежават разрешение, издадено по реда на чл. 67 ЗУО, или комплексно разрешително, издадено по реда на глава седма, раздел II от Закона за опазване на околната среда.

 (3) съхраняването на ИУМПС на имоти общинска собственост.
РАЗДЕЛ ІХ
УПРАВЛЕНИЕ НА ОТПАДЪЦИ ОТ ЧЕРНИ И ЦВЕТНИ МЕТАЛИ /ОЧЦМ/
Чл.67. (1) Предаването и приемането на ОЧЦМ, които нямат битов характер, включително тези, които представляват кабели и електропроводници от всякакъв вид и размер, елементи на електронната съобщителна инфраструктура, елементи и части от подвижния железопътен състав, железния път, включително осигурителните, сигнализационните и съобщителните съоръжения и всякакви инсталации към тях, всякакви елементи и части от пътната инфраструктура като пътни знаци, мантинели, метални капаци от шахти, части от уличното осветление или воднонапоителни системи и съоръжения, както и на металосъдържащи паметници или части или елементи от тях, се извършва само при наличие на сертификат за произход, издаден от лицата, при чиято дейност се образуват, и въз основа на сключен писмен договор. 

(2) Физическите лица могат да предават ОЧЦМ само с битов характер при наличие на декларация за произход.
(3) Предаването на отпадъци в случаите по ал. 2 се извършва на:

1. площадки по чл. 19, ал. 3, т. 11 от ЗУО или чрез кампании за разделно събиране на отпадъци от домакинствата, организирани от кметовете на общини;

2. лица, притежаващи разрешение или комплексно разрешително по чл. 35, ал. 1 от ЗУО за дейности с ОЧЦМ, или

3. лица, притежаващи регистрационен документ за събиране и транспортиране на отпадъци, които имат сключен договор с лица, притежаващи разрешение или комплексно разрешително по чл. 35, ал. 1 от ЗУО за дейности с ОЧЦМ.

(4) Сертификатът и декларацията за произход на ОЧЦМ се попълват по образец, утвърден от министъра на околната среда и водите.
(5) Разплащанията по сделки с ОЧЦМ се извършват по безкасов път.

(6) Изискването по ал. 5 не се прилага за разплащания към физически лица, когато общата стойност на сключените от съответното физическо лице сделки с ОЧЦМ не надвишава 100 лв. в рамките на една календарна година.

(7) Отпадъците по ал. 1 се съхраняват и подготвят за оползотворяване отделно от останалите ОЧЦМ.
ГЛАВА ЧЕТВЪРТА
РАЗДЕЛ I
КОНТРОЛ  И САНКЦИИ 
Чл.68. (1) Контролът по спазване на настоящата наредба се осъществява от длъжностни лица, упълномощени от Кмета на община Крумовград.
(2)  Длъжностните лица по ал.1 контролират:

1. дейностите, свързани с образуване, събиране, включително разделното, съхраняване, транспортиране, третиране на битови и строителни отпадъци; 

2. спазването на други изисквания, определени с настоящата наредба.

(3) Длъжностните лица по ал. 1 извършват проверки по документи и/или проверки на място. 

(4) При извършване на проверките длъжностните лица по ал. 1 съставят констативни протоколи и/или актове за установяване на административни нарушения и при констатирани нарушения дават задължително предписание и определят срок за отстраняване на нарушенията. 

(5) Установяването на нарушенията по настоящата наредба, налагането на глоба или имуществена санкция, издаването, обжалването и изпълнението на наказателните постановления се извършва по реда, определен в Закона за административните нарушения и наказания.

ГЛАВА ПЕТА

ФИНАНСИРАНЕ

Чл.69. Разходите за дейности с битови отпадъци и изпълнение на задълженията на кмета на общината по глава втора, раздел III от ЗУО се предвиждат по бюджета на Общината в размер, не по-малък от планираните за съответната година приходи от местни такси по чл. 6, ал. 1, буква "а" от Закона за местните данъци и такси.

Чл.70. Финансиране на дейностите по управление на битови отпадъци и поддържане на чистотата на териториите за обществено ползване се осъществява чрез събиране на такса за битови отпадъци, определена в годишен размер въз основа на одобрена план-сметка за приходите и разходите за сметосъбиране, сметоизвозване, почистване на териториите за обществено ползване и транспортиране на БО до депо за съответната година. 

Чл.71. Таксата се заплаща от лицата по чл. 11 от Закона за местните данъци и такси.

Чл.72. (1) Разходите за дейности с битови отпадъци са предвиждат по бюджета на община Крумовград.  

(2) Всички разходи за възстановяване на качествата на околната среда и за разкриване на действителния причинител се възстановяват от него. 

ГЛАВА ШЕСТА

АДМИНИСТРАТИВНО-НАКАЗАТЕЛНА ОТГОВОРНОСТ
Чл. 73. (1) Наказва се с глоба от 300 до 1000 лева физическо лице, което: 

1. Изхвърля отпадъците на неразрешените за това места. 

2. Предава отпадъци на лица, които не притежават разрешение, комплексно разрешително или регистрационен документ по чл. 35 от ЗУО. 

3. Не предаде излязло от употреба МПС на площадка за съхраняване на ИУМПС или центровете за разкомплектоване на същите.

4. изхвърля масово разпространени отпадъци, обозначени с маркировка за разделно събиране съгласно наредбите по чл. 13, ал. 1 от ЗУО, в контейнери за смесени битови отпадъци и в съдове за събиране на отпадъци, поставени в имоти - публична държавна или общинска собственост, или ги смесва с други материали или отпадъци по начин, затрудняващ тяхното последващо рециклиране или оползотворяване, когато в конкретното населено място е създадена система за разделно събиране на съответните масово разпространени отпадъци;

5. не изпълнява разпоредбите за повторна употреба, рециклиране и оползотворяване на строителни отпадъци;

6. изхвърля битови отпадъци в съдове за разделно събиране. 

7. обръща, нарушава целостта, естетическия вид и/или запалва съдове за събиране на отпадъци.
8. Наруши чл. 11 от т. 1 - 24
(2) За явно маловажни случаи на административни нарушения по ал. 1, т. 1 и 4, установени при извършването им, овластените за това органи налагат на местонарушението глоби в размер от 10 до 50 лв. срещу издаване на фиш по реда на Закона за административните нарушения и наказания. 

(3) Наказва се с глоба от 1400 до 4000 лева физическо лице, което: 

1. предава ОЧЦМ с битов характер без декларация за произход по чл. 39, ал. 2 от ЗУО или откаже да попълни такава или е попълнило неверни сведения в декларацията;

2. предава ОЧЦМ с битов характер на лице без разрешение или комплексно разрешително по чл. 35, ал. 1 от ЗУО;

3. извършва дейности с ОЧЦМ без регистрация по Търговския закон или без разрешение, ако деянието не съставлява престъпление;

4. предава ОЧЦМ, които нямат битов характер, в т.ч. по чл. 39, ал. 1 от ЗУО.

5. получава плащане в брой за предадени ОЧЦМ, когато общата стойност на сделките през съответната календарна година надвишава 100 лв.
(4) Наказва се с глоба от 2000 до 5000 лв. физическо лице, което нерегламентирано изгаря или извършва друга форма на нерегламентирано третиране на отпадъци;

(5) При повторно нарушение се налага глоба, както следва:

1. по ал. 1 - в размер от 600 до 2000 лв.;

2. по ал. 3 - в размер от 2800 до 8000 лв.;

3. по ал. 4 - в размер от 4000 до 10 000 лв.

Чл.74 (1) Наказва се с имуществена санкция в размер от 1400 до 4000 лв. едноличен търговец или юридическо лице, което:

1. изхвърля неопасни отпадъци на неразрешени за това места; 

2. нерегламентирано изгаря или извършва друга форма на нерегламентирано третиране на неопасни отпадъци.

(2) Наказва се с имуществена санкция в размер от 10 000 до 50 000 лв. едноличен търговец или юридическо лице, което:

1. изхвърля опасни отпадъци на неразрешени за това места;

2. нерегламентирано изгаря или извършва друга форма на нерегламентирано третиране на опасни отпадъци.

(3) При повторно нарушение се налага имуществена санкция, както следва:

1. по ал. 1 - в размер от 2800 до 8 000 лв.;

2. по ал. 2 - в размер от 20 000 до 100 000 лв.

Чл.75 (1) Наказва се с имуществена санкция едноличен търговец или юридическо лице, което:

1. извършва дейности с ОЧЦМ без разрешение;

2. извършва продажба на ОЧЦМ, получени като технологичен отпадък от собствено производство или от собствен амортизационен лом, на лица без разрешение;

3. приема ОЧЦМ от юридическо лице или едноличен търговец без сертификат за произход или без писмен договор;

4. непосредствено след извършване на сделката за получаване и/или експедиране на ОЧЦМ не вписва в отчетните документи всички обстоятелства;

5. не допусне контролните органи до местата, където осъществява дейността си, или не представи в указания от тях срок отчетни документи за приетите, внесените, предадените и изнесените ОЧЦМ или други документи, които е длъжен да води;

6. сключва договор или приема сертификат или декларация с невписани всички изискуеми данни, идентифициращи лицата или купувания отпадък;

7. в тримесечен срок след преустановяване на дейността не реализира наличните количества ОЧЦМ и/или не предприеме необходимите действия за почистване на съответната площадка;

8. нарушава изискванията на чл. 39, ал. 4, 5 или 6 от ЗУО;

9. приема от физически лица ОЧЦМ с битов характер без декларация за произход; 

10. приема от физически лица ОЧЦМ, които нямат битов характер, в т.ч. отпадъци по чл. 39, ал. 1 от ЗУО;

11. извършва разплащания по сделки с отпадъци в нарушение на изискванията по чл. 38, ал. 4 от ЗУО;

12. предава декларация за съответствие с невярно съдържание в нарушение на изискванията на актовете на Европейската комисия, приети в съответствие с чл. 6, параграф 2 от Директива 2008/98/ЕО;
(2) За нарушенията по ал. 1, т. 1 - 3, 5, 6, 8 - 11 се налагат имуществени санкции в размер от 15 000 до 50 000 лв., а в останалите случаи по ал. 1 - от 3000 до 10 000 лв.
(3) При повторно нарушение по ал. 1, т. 1 - 3, 5, 6, 8 - 11 се налага имуществена санкция в размер от 30 000 до 100 000 лв., а в останалите случаи по ал. 1 - от 6000 до 20 000 лв.

Чл.76. Наказва се с имуществена санкция в размер от 5000 до 10 000 лв. едноличен търговец или юридическо лице, което:

1. възложи или извършва строителни или монтажни работи или премахване на строежи без наличие на план за управление на строителни отпадъци в случаите, когато такъв се изисква по чл. 11, ал. 1 от ЗУО;

2. не постигне изпълнението на целите за оползотворяване и рециклиране на строителни отпадъци съгласно изискванията и сроковете, определени с наредбата по чл. 43, ал. 4 от ЗУО.

3. не постигне целите за влагане на рециклирани строителни материали съгласно изискванията и сроковете, определени с наредбата по чл. 43, ал. 4 от ЗУО.
Чл.77 (1) За други нарушения на тази наредба ,  физическите лица се наказват с глоба от 500 до 3000 лв., а на юридическите лица или на едноличните търговци се налага имуществена санкция от 1000 до 6000 лв.

(2) При повторно нарушение размерът на глобата или имуществената санкция е в двойния размер по ал. 1.

Чл.78. Лице, което подаде недостоверен сигнал/жалба за нарушение по Наредбата заплаща транспортните разходи  на комисията, извършила проверката по сигнала.

Чл.79 (1) Нарушенията по тази наредба се установяват с актове, съставени от длъжностните лица, определени със заповед на Кмета на община Крумовград. 

(2) Въз основа на съставените актове Кметът на Общината издава наказателни постановления. 

(3) Установяването на нарушенията, издаването, връчването и обжалването на издадените наказателни постановления се извършва по реда, предвиден в Закона за административните нарушения и наказания (ЗАНН). 

Чл.80 Наказателните постановления подлежат на обжалване пред Районен съд - гр. Крумовград.

Чл.81. (1) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид. 

(2) За нарушения, извършени при осъществяване на дейността на предприятия, учреждения, организации и търговски дружества, заведения и други търговски обекти, административно-наказателна отговорност носят работниците или служителите, които са ги извършили, както и ръководителите, които са наредили или допуснали да бъдат извършени. 

Чл.82. Административно-наказателната отговорност по настоящата наредба се носи, доколкото такава отговорност за същото нарушение не е реализирана по реда, предвиден в закон или друг нормативен акт.
Преходни и заключителни разпоредби

§1. Наредбата се разработва съгласно разпоредбите на ЗМСМА и чл.22 от Закона за управление на отпадъците. 

§2. Настоящата Наредба отменя Наредбата за управление на отпадъците на територията на община Крумовград, приета с Решение № 543 от Протокол № 39 от 19.10.2010г. от Общински съвет Крумовград.
§3. С приемането на тази наредба се отменят всички разпоредби от актове, приети от Общински съвет  Крумовград, които й противоречат. 

§4. Разпоредбите на тази наредба се прилагат, доколкото не противоречат на нормативен акт с по-висока степен. 

§5. Наредбата влиза в сила 10 дни след обявяването й чрез средствата за информация на община Крумовград.
§6. Наредбата е приета с Решение №456 от Протокол № 24/26.10.2017  г. от Общински съвет – Крумовград; изм. и доп. с  Решение № 290 от протокол № 15/26.03.2025 г.
§7. (Нов. с  Решение № 290 от протокол № 15/26.03.2025 г., в сила от датата на  влизане в сила на Закона за въвеждане на еврото в Република България).  
Определените размери на глоби и имуществени санкции в  Наредба за управление на отпадъците на територията на община Крумовград се превалутират съгласно чл. 12 и чл. 13 от Закона за въвеждане еврото в Република България и думите „лева“, „лв.“ се заменят с „евро“
Приложение № 1 

ОБЩИНА КРУМОВГРАД
КОНСТАТИВЕН ПРОТОКОЛ

№ ....................../................................. год.

ЗА СЪСТОЯНИЕТО НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО

       Днес ................................. г., на основание чл. 63, ал.3 от Наредбата за управление на отпадъците на територията на община Крумовград, подписаният .........................................................................................................
/три имена, длъжност/

       В присъствието на свидетелите: 

1.......................................................................................................................................
/три имена, длъжност/

2. .......................................................................................................................................
/три имена, длъжност/

се състави настоящия протокол за състояние на ИУМПС, като се установи следното: 

ВИД: 

МАРКА: 

ЦВЯТ НА МПС: 

РЕГИСТРАЦИОНЕН НОМЕР: 

АДРЕС НА ПАРКИРАНЕ: 

СЪСТОЯНИЕ НА МПС ПО ВЪНШЕН ОГЛЕД: 

Външно състояние на превозното средство: 

1.  Наличие на двигател: 

2.  Наличие на скоростна кутия: 

3. Състояние на купето /кабината и каросерията/: 

4.  Наличие на врати: 

5.  Наличие на калници: 

6.  Наличие на капаци: 

7.  Наличие на седалки: 

8.  Наличие на арматурно табло: 

9.  Наличие на стъкла: 

10.  Състояние на каросерията: 

11.  Осветителни тела: 

А) фарове

Б) габарити и мигачи - предни

В) стоп, габарит и мигачи – задни

12. Наличие и състояние на колелата и гумите: 

13.  Дата на заверка на знака за технически преглед: 

Извършил проверката:...................................................................................................................... 

Свидетели:.......................................................................................................................
Приложение № 2 

ОБЩИНА КРУМОВГРАД
ПРЕДПИСАНИЕ ЗА ПРЕМЕСТВАНЕ

НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО

№ ......................./......................год.

Днес ...................................г., на основание чл.63, ал.4 от Наредбата за управление на отпадъците на територията на община Крумовград, уведомяваме собственика на МПС: ..........................................................................................................................................
ВИД: 

МАРКА: 

ЦВЯТ НА МПС

РЕГИСТРАЦИОНЕН НОМЕР: 

АДРЕС НА ПАРКИРАНЕ: 

В срок от 30 (тридесет)  дни да освободи заеманото от собственото му МПС място и да го премести в личен имот, площадка за временно съхраняване или в център за разкомплектоване. 

След изтичане на посочения 30-дневен срок, МПС ще се счита за отпадък и ще бъде принудително преместено от оператор на площадка за временно съхраняване или център за разкомплектоване на излезли от употреба моторни превозни средства с адрес: ............................... 

.........................................................................................................................................
и предадено за разкомплектоване, ако в 3-месечен срок от преместването не бъде потърсено от собственика. 

КМЕТ НА ОБЩИНА КРУМОВГРАД: ....................................... 
..........................................................................................................................
(Име, длъжност и подпис на връчителя)

.......................................................................................................................................... 

(Име и подпис на получателя)

Приложение №3 

ОБЩИНА КРУМОВГРАД
КОНСТАТИВЕН ПРОТОКОЛ
за извършена проверка

Днес ...............................г., подписаният ........................................................................................ на длъжност......................................................при ................................................ община Крумовград, извърших проверка на ............................................................................................................................

.......................................................................................................................................... 

(вид, марка, цвят, регистрационен номер/номер на рама, собственик, адрес на паркиране)

и състояние на ИУМПС съгласно Протокол №...................................../..............................................г. 

При проверката присъстваха: 

1.................................................................................................................................. 

2.................................................................................................................................. 

3.................................................................................................................................. 

От извършената проверка се установи, че посоченото по – горе МПС не е преместено и заеманото общинско/държавно място не е освободено в 30 дневен срок съгласно предписание за преместване на ИУМПС №........................................................./......................................................г.  

От датата на настоящия констативен протокол, описаното в него ИУМПС се счита за отпадък и се транспортира принудително от ........................................................................................
..........................................................................................................................................
/оператор на площадка за временно съхраняване на ИУМПС или център за разкомплектоване на ИУМПС/

съгласно разпоредбите на Наредбата за управлението на отпадъците на територията на Община Крумовград,  на площадка,  находяща се на адрес:.............................................................................. ..........................................................................................................................................
След изтичане на 3 /три/ месечен срок от преместването му ИУМПС ще бъде предадено за разкомплектоване, ако не бъде потърсено от собственика му .  
Настоящият протокол се състави в 3 /три/ еднообразни екземпляра. 

Съставител:...................................................................................................................... 

/име, длъжност, подпис/

Свидетели:........................................ ......................................................... 

/име, длъжност, подпис/

Приложение №4 

ДЕКЛАРАЦИЯ

Долуподписаният ,............................................................................................................................ 

Собственик на ......................................................................................................................................... 

.......................................................................................................................................... 

(вид, марка, цвят, регистрационен номер/номер на рама, собственик, адрес на паркиране)

ДЕКЛАРИРАМ, че:

Преместих доброволно собствения си автомобил, (вид, марка, цвят, регистрационен номер/номер на рама, собственик) в имот с административен адрес/номер на поземлен имот ..........................................................................................................................................

.......................................................................................................................................... 

Известна ми е административно-наказтелната отговорност за деклариране на неверни данни.
Дата: .................................. 



Декларатор: ....................................









     /подпис/ 

